**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

**Ügyiratszám: K/801-16/2024.**

**J E G Y Z Ő K Ö N Y V**

Készült **2024. június 20-án 9:30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Gelencsér Attila, Dr. Koczor Gábor Lajos és Molnár Zoltán,
* Dr. Zalán Gábor jegyző,
* Dr. Nagy Edina aljegyző,
* Dr. Dömötör Ramóna mb. igazgatási osztályvezető,
* Németh Ildikó osztályvezető,
* Kövesdi Gáborné főigazgató,
* Eső Attila Kft. igazgató,
* Szilágyi Miklós Kőszeg Város Fúvószenekar karnagya,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Keszei Balázs, Csiki István és Velkyné Ball Andrea munkahelyi elfoglaltság miatt igazoltan távol vannak. **Fekete-Pataki Edit** bizottsági elnök megállapítja, hogy a bizottság **4 fővel határozatképes.**

**Fekete-Pataki Edit** bizottsági elnök nyílt ülés keretében kéri Kőszeg Fúvószenekarért Alapítvány által használt Kőszeg, Petőfi tér 37. (hrsz:2524/1) alatti ingatlanon található próbaterem használatára vonatkozó házirendet a 3. napirendi pontként történő felvételét, és annak megtárgyalását.

**Fekete-Pataki Edit** szavazásra bocsátja a módosított napirendet, amit a bizottság egyhangúlag, **4 igen** szavazattal elfogad.

**N A P I R E N D:**

1. Kőszegi Meseváros Óvoda és Bölcsőde alapdokumentumainak módosítása

Előterjesztő: Kövesdi Gáborné főigazgató

1. A házi gyermekorvosi körzetek helyettesítésére vonatkozó megállapodások megkötése

 Előadó a polgármester nevében: dr. Dömötör Ramóna mb. igazgatási osztályvezető

1. Kőszeg Fúvószenekarért Alapítvány által használt Kőszeg, Petőfi tér 37. (hrsz:2524/1) alatti ingatlanon található próbaterem használatára vonatkozó házirend megtárgyalása

Előadó a polgármester nevében: Németh Ildikó osztályvezető

1. **napirendi pont**

**Kőszegi Meseváros Óvoda és Bölcsőde alapdokumentumainak módosítása**

**Előterjesztő: Kövesdi Gáborné főigazgató**

Kövesdi Gáborné elmondja, hogy Kőszeg Város Önkormányzata Képviselő-testülete 2024. május 23-án megtartott ülésén a 71/2024. (V.23.) határozatában döntött arról, hogy a Kőszeg Meseváros Óvoda és Bölcsődét átszervezi úgy, hogy a Kőszegfalvi Tagóvodáját 2024. szeptember 1-től **két csoportosra bővíti**, ezért szükségessé vált a Kőszeg Meseváros Óvoda és Bölcsőde alapító okiratának módosítása. Röviden ismerteti a változásokat. Kiemeli, hogy a pedagógiai program módosítása a bölcsődei sajátos nevelési igényű gyermekek ellátása miatt is szükségessé vált, ugyanis a jövőben lesz sajátos nevelési igényű gyermek a bölcsődében. Fentiek mellett a Horvátzsidányi Tücsök Bölcsőde működési területének bővítése is az alapdokumentumokban átvezetésre került. Végezetül hozzáteszi, hogy házirendet csak akkor kell a Képviselő-testület elé terjeszteni, ha a fenntartóra többletkötelezettség hárul. Megköszöni a figyelmet.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**48/2024. (VI.20.) Kulturális, Oktatási, Szociális, Egészségügyi és Sport Bizottsági határozat:**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg Meseváros Óvoda és Bölcsőde módosításokkal egységes szerkezetbe foglalt Szervezeti és Működési Szabályzatát a melléklet szerinti tartalommal jóváhagyja.

**Felelős**: Kövesdi Gáborné főigazgató

**Határidő:** értelemszerűen

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg Meseváros Óvoda és Bölcsőde módosításokkal egységes szerkezetbe foglalt Pedagógiai Programját a melléklet szerint tartalommal jóváhagyja.

**Felelős**: Kövesdi Gáborné főigazgató

**Határidő:** értelemszerűen

1. **napirendi pont**

**A házi gyermekorvosi körzetek helyettesítésére vonatkozó megállapodások megkötése**

**Előadó a polgármester nevében: dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy a gyermekorvosi alapellátással összefüggő feladatokat az 1. és 2. számú gyermekorvosi körzetben 2024. június 30-ig Dr. Masát Péter, a Gardamed Bt. (Dr. Garda Károly), valamint a Savanest Kft. (Dr. Gábriel András) látják el. Folyamatos egyeztetések alapján 2024. július 1-től 2024. szeptember 30-ig tudjuk megkötni az új szerződéseket. Az előterjesztés szerint augusztus 12-től csatlakozik Dr. Masát Péter és Dr. Garda Károly mellé Dr. Szalados Katalin is. Jelzi, hogy az egyeztetés alapján ez szeptember 1-re módosul. Kéri, hogy valamennyi szerződést ezzel a módosítással fogadjanak el.

Ezt követően röviden ismerteti a körzetek rendelési- és tanácsadási idejeit. Dr. Masát Péter 2024. július 29-től augusztus 9-ig tartó szabadsága idejére Dr. Szalados Katalin vállalta a helyettesítést. A feladat ellátásához szükséges az új szerződések megkötése a Gardamed Bt.-vel, dr. Masát Péterrel, valamint Dr. Szalados Katalinnal. Megköszöni a figyelmet.

**Fekete-Pataki Edit** érdeklődik Dr. Szalados Katalinnal kapcsolatban, hogy csak az időintervallum fog módosulni, a rendelési idő nem? A doktornő a tanácsadást nem vállalja?

**Dr. Dömötör Ramóna** nemmel válaszol, Dr. Masát Péter vállalja a 1. körzet tanácsadását is.

**Fekete-Pataki Edit** elmondja, hogy úgy látja a 2. körzetben több tanácsadás van. Történtek-e felmérések, hogy mennyi a tanácsadásra szoruló gyermek az 1. körzetben és mennyi a 2. körzetben? Reális-e, hogy az egyes számú körzetben lévő gyermekek részére csupán egy tanácsadási időpont van biztosítva?

**Dr. Dömötör Ramóna** tájékoztatást ad, hogy a körzetekben egyenlő arányban biztosítva van a tanácsadás, melyet röviden ismertet a nyári és a szeptemberi időszak tekintetében.

**Fekete-Pataki Edit** megköszöni, valamint véleményezi, hogy nagyon nehéz lesz megjegyezni.

**Molnár Zoltán** érdeklődik, hogy van-e valami lehetőség a végleges, hosszútávú szerződéskötésre?

**Dr. Dömötör Ramóna** ehhez annyit fűz hozzá, hogy a szeptemberi ülésen talán hosszabb távban tudnak majd gondolkodni. Bíznak a helyettesítésben, mindkét körzetben hosszabb időre.

**Fekete-Pataki Edit** érdeklődik, hogy szeptembertől 3 helyettes orvos látja majd el a feladatokat. Miért szükséges a 3. orvos bevonása?

**Dr. Dömötör Ramóna** kiemeli, hogy Dr. Szalados Katalin jelezte, hogy szívesen segít szeptemberben, mivel várhatóan emelkedni fog a beteglétszám az óvoda- és iskola kezdéssel.

**Fekete-Pataki Edit végezetül** hozzáfűzi, hogy sok szülő panaszkodik, hogy mindig más orvos van. Ő magát ez nem zavarta.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot a szóbeli kiegészítésben szereplő módosítással,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**49/2024. (VI.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy Kőszeg Város Önkormányzata, valamint Dr. Masát Péter között kötendő, a házi gyermekorvosi feladatok helyettesítéssel történő ellátásáról szóló szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **II.** **határozati javaslatot a szóbeli kiegészítésben szereplő módosítással,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**50/2024. (VI.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy Kőszeg Város Önkormányzata, valamint a Gardamed Bt. között kötendő, a házi gyermekorvosi feladatok helyettesítéséről szóló megbízási szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **III.** **határozati javaslatot a szóbeli kiegészítésben szereplő módosítással,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**51/2024. (VI.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy Kőszeg Város Önkormányzata, valamint a Baby Help Bt. között kötendő, a házi gyermekorvosi feladatok helyettesítéséről szóló megbízási szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Kőszeg Fúvószenekarért Alapítvány által használt Kőszeg, Petőfi tér 37. (hrsz:2524/1) alatti ingatlanon található próbaterem használatára vonatkozó házirend megtárgyalása**

**Előadó a polgármester nevében: Németh Ildikó osztályvezető**

**Németh Ildikó** röviden ismerteti az előterjesztést. Elmondja, hogy Kőszeg Város Önkormányzatának Képviselő-testülete a 2024. április 25-ei ülésén tárgyalta a Kőszeg, Petőfi tér 37. (hrsz:2524/1) alatti ingatlanon található próbaterem hasznosítására vonatkozó, Kőszeg Város Önkormányzata és a Kőszeg Fúvószenekarért Alapítvány között létrejött ingatlanhasználati szerződés módosítását. A Képviselő-testület az 56/2024. (IV.25.) számú határozatában foglaltak szerint a szerződés módosításának elfogadásán túl elrendelte a próbaterem használati rendjét szabályozó házirend benyújtását és előterjesztését a Kulturális, Oktatási, Szociális, Egészségügyi és Sport Bizottság 2024. júniusi ülésére. Németh Balázs elnök, a Fúvószenekar képviseletében eljárva előkészítette a házirendet, amely a jelen előterjesztés mellékletét képezi. Kéri a napirendi pont megtárgyalását.

**Szilágyi Miklós** röviden ismerteti a Kőszeg Város Fúvószenekara, valamint az Ifjúsági zenekar próbáinak idejét, azok intenzitását. Kiemeli, hogy 21.00 óra a próbák idejének a vége, de a felkészülési időszakban, indokolt esetekben fordul csak elő, hogy átlépik ezt az időt, ezért van a 21.15 óra megjelölve. Mindenképpen arra törekednek, hogy a lakosságre tekintettel tartsák meg a próbákat. Törekvések voltak és megköszöni a segítséget, ami lehetővé tette számukra, hogy a próbaterem, egy modern követelményeknek megfelelő, hangszigeteléssel ellátott terem legyen.

**Fekete-Pataki Edit** megosztja javaslatát, miszerint az esetleges problémákat egy házikönyv rendszeresítésével el lehetne kerülni. Kéri a bizottság véleményét. Elnökasszony úgy gondolja, hogy a házikönyvben rögzítésre kerülnének azok a lényeges információk, hogy a termet ki, mikor vette birtokba, a használatnak a célját, a próbák kezdésének és zárásának időpontját, valamint a felelős nevének és aláírásának feltüntetését.

**Gelencsér Attila** feleslegesnek tartja a házikönyv vezetését. Az alapszerződés magában foglalja a személyi felelősöket.

**Szilágyi Miklós** átveszi a szót.Elmondja, hogy az Önkormányzat felé a Fúvószenekar az alapítvány és annak mindenkori vezetősége számol el. Próbán kívüli rendezvény esetén, ha átadják a próbatermet – akár egy zenész szülinapi rendezvényére – mindenképpen előzetes vezetői határozat, engedély előzi meg. Figyelemmel kísérik, hogy kinek és mikor kerül átadásra a terem, mely az átvételi állapotában (kitakarítva) kerül visszaadásra.

**Gelencsér Attila** egyetért az elhanzottakkal, így hozzáfűzi, hogy az elszámolásért a vezető a felelős, ezért nem gondolja, hogy szükséges a házikönyv rendszeresítése.

**Fekete-Pataki Edit** elmondja, hogy a javaslatot azért vetette fel, hogy a bizottsági tagoknak mi a véleménye. Érdeklődik továbbá, hogy van-e olyan tervezett rendezvény, amely ezt az időkorlátot túllépné, melyről véleménye szerint a lakók felé előzetes tájékoztatással élhetnének. Arra gondol, hogy egy írásos feljegyzés, a várható rendezvényről, a postaládákba elhelyezve.

**Szilágyi Miklós** elmondja, hogy magán és közösségi rendezvények időnként vannak, vagy akár egy koncert utáni fogadás. Nem zárkózik el ettől a próbálkozástól, hogy a lakosságot előzetesen tájékoztassák. De kiemeli, hogy korábban voltak hasonló próbálkozások, miszerint felvették a lakossággal a kapcsolatot, hogy milyen problémáik vannak a Fúvószenekar közösségével és a zajhatásokkal, mellyel kapcsolatban nem jártak sikerrel.

**Molnár Zoltán** azon a véleményen van, hogy ezt a fajta tájékoztatást nem tartja szükségesnek, mivel mindig is lesz a lakóközösség tagjai között elégedetlenkedő, aki teljesen ellene van a próbáknak. Ez ellen nem lehet tenni, mindig lesznek olyan lakók, akiknek nem lehet megfelelni. Úgy gondolja, hogy a heti két próbanap elfogadható.

**Fekete-Pataki Edit** egyetért, de gondolni kell a lakókra is.Az ő szemszögükből nézve, a negatív visszajelzések kiküszöbölése érdekében gondolná, hogy az előrejelzés csökkentené az elégedetlenkedést.

**Dr. Zalán Gábor** elmondja, hogy az Önkormányzat biztosít egy ingatlant ingatlanhasználati szerződés keretében közösségi célokra, ahol meg tudja valósítani a próbákat a zenekar. Az előterjesztésben szereplő házirendben mindenre kitérnek. Azt gondolja, ha az Önkormányzat szabályozza a szerződésben a feltételeket, de a bizottságnak semmilyen hatásköre nincs. Nem fognak tudni mindenki igényének megfelelően cselekedni. A próbaterem esetében is tudják, hogy ki az az 1-2 elégedetlenkedő lakó. Minden rendezvény esetében vannak elégedetlenkedő jelzések és lesznek is. A terem egy közösségi térként került átadásra, bebizonyosodott, hogy a Fúvószenekar a terem jó gazdája. Mivel a Fúvósok 95% dolgozik, így a próbák idejét sem tudják előbbre hozni. Úgy gondolja, hogy a házirendben a leszabályzás nem köti meg a kezüket, ők vezetői döntést hoznak, döntenek arról, hogy kinek adják oda a termet, vállalva a felelősséget.

**Szilágyi Miklós** karnagy, a fúvós zenekar nevében megköszöni, hogy foglalkoztak a házirend megtárgyalásával.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**52/2024. (VI.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzatának Kulturális, Oktatási, Szociális, Egészségügyi és Sport Bizottsága a Kőszeg Fúvószenekarért Alapítvány által használt Kőszeg, Petőfi tér 37. (hrsz:2524/1) alatti ingatlanon található próbaterem használatára vonatkozó házirendet tudomásul veszi.

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 10.10 perckor berekeszti.

Kelt, mint az első oldalon.

Fekete-Pataki Edit

 bizottsági elnök bizottsági tag